ΓΡΑΠΤΗ ΕΡΩΤΗΣΗ E-2879/00

υποβολή: Camilo Nogueira Romn (Verts/ALE) προς την Επιτροπή

(14 Σεπτεμβρίου 2000)

Θέμα: Ανανέωση της αλιευτικής συμφωνίας με το Μαρόκο

Τα ισπανικά μέσα ενημέρωσης ανακοίνωσαν πρόσφατα μια είδηση που προέρχεται από πηγές μέσα από την Ευρωπαϊκή Επιτροπή, σύμφωνα με την οποία δενπάρχουν καθορισμένες ημερομηνίες για τη διαπραγμάτευση νέας αλιευτικής συμφωνίας με το Μαρόκο,πενθυμίζοντας, ταυτόχρονα, ότι από τη συμφωνία αυτή εξαρτάται στην Ισπανία το μέλλον ενός στόλου 415 σκαφών και 4 000 άμεσων απασχολήσεων, με βάση τη Γαλικία, την Ανδαλουσία και τα Κανάρια. Στο μεταξύ, η ισπανική κοινωνία, και ιδιαίτερα η κοινωνία της Γαλικίας, την οποία εκπροσωπώ, παρατηρεί σκυθρωπή την ένοχη σιωπή των ευρωπαϊκών και ισπανικών αρχών απέναντι στο γεγονός ότι μεγάλα πλοία που προέρχονται από κράτη της Ευρωπαϊκής Ένωσης, όπως η Ολλανδία και η Ιρλανδία, που κάνουν χρήση ιδιωτικών συμβάσεων και αδειών από τις μαροκινές αρχές,ποκατέστησαν τα πλοία που εντάσσονται στις συμφωνίες μεταξύ ΕΕ και Βασιλείου του Μαρόκου, αλιεύοντας όλα όσα απαγορεύονται στις επιχειρήσεις που σέβονται την ευρωπαϊκή νομιμότητα και σχεδιάζοντας, επιπλέον, την κατασκευή μεγάλων ψυγείων στα Κανάρια Νησιά στα οποία θα διοχετεύονται τα αλιεύματα. Σύμφωνα με κάποιο μέσο ενημέρωσης της Γαλικίας, τα τεράστια αυτά πλοία της ΕΕ που αλιεύουν στα ύδατα αυτά, συγκεντρώνουν 100 000 τόνους ιχθύων, αριθμός που είναι ανώτερος από όλους όσους ίσχυαν για την ίδια περίοδο στο πλαίσιο της προηγούμενης συμφωνίας της ΕΕ με το Μαρόκο.

Δεδομένου ότι η προηγούμενη συμφωνία έληξε το Νοέμβριο του 1999, και μετά από εννέα μήνες αβεβαιότητας, δεν εκτιμά πλέον η Επιτροπή ότι έφθασε η ώρα να τηρήσουν τα ευρωπαϊκά θεσμικά όργανα δημοσίως μια σαφή και οριστική στάση με στόχο τη θετική επίλυση του σοβαρού αυτού προβλήματος; Πώς σκέπτεται η Επιτροπή να αντιμετωπίσει την απαράδεκτη κατάσταση που έχουν δημιουργήσει σκάφη χωρών της Κοινότητας που αλιεύουν στα ύδατα της περιοχής κάτω από τη Σαχάρα, ενώ εξακολουθεί να ισχύει σχετική απαγόρευση για τα πλοία της Γαλικίας, των Καναρίων και της Ανδαλουσίας, πέραν των πλοίων των άλλων κρατών όπως η Πορτογαλία, δεδομένου ότι διακυβεύεται η ίδια η δημοκρατική αξιοπιστία των κοινοτικών θεσμικών οργάνων;

Απάντηση του κ. Fischler εξ ονόματος της Επιτροπής

(16 Οκτωβρίου 2000)

Η θέση της Επιτροπής σχετικά με τις μελλοντικές αλιευτικές σχέσεις με το Μαρόκο παραμένει η ίδια όπως εκφράστηκε στις εντολές διαπραγμάτευσης που εγκρίθηκαν ομόφωνα από το Συμβούλιο τον Οκτώβριο 1999.

Όπως γνωρίζει το Αξιότιμο Μέλος του Κοινοβουλίου, η Επιτροπή προέβη σε ενέργειες σε όλα τα επίπεδα κατά τη διάρκεια των τελευταίων μηνών για την όσο το δυνατόν συντομότερη έναρξη διαπραγματεύσεων. Πραγματοποιήθηκαν διάφορες πολιτικές συναντήσεις με την Κυβέρνηση του Μαρόκου σχετικά με το θέμα αυτό, ενώ έλαβαν χώρα τεχνικές συναντήσεις στα τέλη του Ιουλίου και τον Σεπτέμβριο του 2000. Η Επιτροπή θα τηρήσει το Κοινοβούλιο πλήρως ενήμερο σχετικά με την εξέλιξη των επαφών της με τις μαροκινές αρχές.

Αναφορικά με το θέμα των κοινοτικών σκαφών που δραστηριοποιούνται επί του παρόντος στα μαροκινά ύδατα, η Επιτροπή μπορεί να επιβεβαιώσει ότι ήταν ενήμερη των δραστηριοτήτων αυτών από τους πρώτους μήνες του 2000. Θα πρέπει να σημειωθεί ότι τα εν λόγω σκάφη δεν δραστηριοποιούνται στην αλιεία ειδών που αλιεύονται κατά παράδοση από τα κοινοτικά σκάφη.

Η παρουσία τους στο Μαρόκο αποτελεί συνέπεια ιδιωτικών συμφωνιών που συνάφθηκαν μεταξύ ολλανδικών επιχειρήσεων και της μαροκινής διοίκησης, για τις οποίες η Επιτροπή δεν είχε καμία αρμοδιότητα. Ως εκ τούτου, η Επιτροπή δεν είναι σε θέση να παρέμβει στις ρυθμίσεις αυτές.